《勉诸子》
宋代·李吕

孔子昔当戹，良以桓{魑离换隹}故。
韩信伏胯下，将坛起徒步。
圣贤昔未遇，未免失常度。
固知天地宽，出门多龃龉。
贫贱势易陵，动息要衡虑。
绨袍恋故人，进食哀漂母。
小人不及夕，焉知鸿鹄举。
桃花倚春风，零落随夜雨。
流萤曳残光，未省羲和驭。
君子并松柏，挺干傲寒暑。
昭然揭日星，进与众瞻睹。
群儿勤修读，文行师邃古。
莫学小儿辈，啾啾燕雀语。
颜渊犯不校，万世共尊许。
孟子善养气，策功不下禹。
潢潦无根源，勿用遽歆慕。
吾言可书绅，审思宜在汝。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。